ቡና እንደማንኛውም ተክል አንዴ ተተክሎ ለዘለአለም ምርት እየሰጠ የሚቀጥል ተክል አይደለም፡፡ መስጠት የሚችለውን ምርት ይሰጥና ለጊዜ እርጅና እጁን ይሰጥና ምርት መስጠት ይቀንሳል ከፍ ሲልም ያቆማል፡፡ እንዲህ ሲሆን ባለቡናው ምርቱን ለማሻሻል ሲል ቡናውን ወገቡ ላይ ይጎነድለዋል፡፡ አዳዲስ ቅርጫፎችን በማውጣት እርጅናውን አውልቆ በመጣል እንደቀድሞው የተሻለ ምርት መስጠት ይጀምራል፡፡ ህይወት ሁልጊዜ ትምህርት ቤት ናት የትናንት ማንነትህና አስተሳሰብህ አውን ካለው ነባራዊ ሁኔታ ጋር የማይዛመድና እርባና ከሌለው ከላይህ ላይ አውልቀኸው በመጣል ጊዜው የሚጠይቀውን ዕውቀትና አመለካከት መያዝ ግድ ይላል፡፡ ከትናንት ማንነትህ ልምድ በመቅሰም ዛሬን መኖር ፤ ዛሬን እየኖሩ ነገን በተሻለ አተያይና አጋጣሚ ለመጠቀም ዛሬ ላይ መስራት ያስፈልጋል፡፡
